google/wiki40b huggingface dataset:
Ivan Kupala

Ivan Kupala ( på russisk Иван-Купала, hviterussisk Купалле, ukrainsk Івана Купала og polsk Noc Kupały) er den tradisjonelle midtsommerfesten, feiringa av sommersolverv eller sankthans, i Russland, Hviterussland, Polen og Ukraina. På samme måte som den norske og nordeuropeiske sankthansfeiringa, er Ivan Kupala opprinnelig en hedensk frukbarhetsfest som kirken overtok ved å knytte den til Johannes døperen. Etter «moderne» gregoriansk kalender feires kvelden og natta mellom 6. og 7. juli, som tilsvarer 23. og 24. juni i den julianske kalenderen som den ortodokse kirken følger flere steder.
Ivan Kupala svarer til Korotsjun (på russisk Корочун), den slaviske feiringa av vintersolverv.

Bakgrunn og feiring

Navnet Ivan Kupala er satt sammen av de russiske navnene for Johannes og den slaviske sol- og lysguden Kupala. Dagen er således en sammensmeltning av den kristne sankthans og en hyllest av den slaviske guddommen. Også i moderne tid er den slaviske midtsommernatta kjent som en spektakulær hedensk fest. Flere av skikkene er knyttet til vann, fruktbarhet og selvrenselse. Det er vanlig at unge jenter legger ned kranser, laget av markblomster og prydet med stearinlys, i bekker og elver for å lese av framtida på måten kransene driver avsted. En annen skikk er at unge par skal hoppe over sankthansbålene denne kvelden.
Det er ellers gammel folketro at Ivan Kupala-natta er den eneste tida på året da bregnene blomstrer. Den som finner en bregneblomst på Ivan Kupala, vil ifølge denne forestillinga vinne rikdom og herlighet og bli svært lykkelig. Derfor er det flere som søker gjennom skogene etter «magiske», blomstrende bregner da, blomster som i virkeligheten ikke eksisterer, men er et fantasiprodukt. I Nikolai Gogols novelle Sankthansnatt («Ivan Kupala-natta») finner en ung mann en eventyrlig bregneblomst som også blir en forbannelse for ham. Den legendariske heksesabbaten på Ivan Kupala inspirerte Modest Mussorgskij til å skrive sitt symfoniske tonedikt En natt på Bloksberg i 1867. Den polsk-norske illustratøren Justyna Nyka utgav i 1993 bildeboka Bregneblomsten der eventyret om jakten på den lykkebringende blomsten bygger på den samme tradisjonen.
I Polen blir festen feiret til minne om Johannes Døperen som Noc Świętojańska, «sankthansaften» 24. juni. En kortere betegnelse er Wianki («krans»).
Robert E. Haraldsen

Karriere

Robert Haraldsen har deltatt på flere festivaler, blant annet Oslo Internasjonale Poesifestival, Protestfestivalen og Axel Jensen-dagene i Kristiansand. Han arbeider også med fotografi og grafiske tjenester, og ble vinner av NRKs konkurranse i bildemanipulasjon 11. mars 2006.
Haraldsen har arbeidet både praktisk og teoretisk med oljesanering, for eksempel ved Tsesis-ulykken i Stockholms skjærgård. I flere år etter dette arbeidet han videre med miljøproblemer, blant annet med kalking av innsjøer i Sverige i kampen mot effektene av sur nedbør, og også som konstruktør av spesielle fartøy og maskiner for dette formål. I denne perioden begynte han å skrive miljøsanger – blant annet tittelen Nonylfenoxypolyetoxyetanol, som ble brukt i en serie radioprogram i regi av miljøredaksjonen i Sveriges Radio. Sangen «Liv» skrev han for ungdomsredaksjonen i Sveriges Radio.
Av pasifistiske og miljømessige hensyn avsluttet han allerede i slutten av 1960-tallet en karriere som jagerflyver og pilot i privat luftfart. Dette var en tid preget av Vietnamkrigen, og han skrev og fremførte protestsanger. (Noen av hans tidlige sanger ble gitt ut på Troll Records i 1966 under artistnavnet Robert Dell.)
Etter lange reiser, blant annet ved å haike gjennom Brasil, Uruguay og gjennom Europa til Nord-Afrika og asiatiske land, kom han tilbake til Sverige. Etter noen år, i 1984, kom han til Norge sammen med vennen Axel Jensen som del av besetningen på skonnerten Shanti Devi. Han bosatte seg i Norge etter å ha medvirket som artist og teknisk ansvarlig i poesifestivalene i Oslo. I en periode var han i redaksjonen for tidsskriftet Illustrert Vitenskap, og han har også senere arbeidet med vitenskapelige og vitenskapsfilosofiske artikler. I den sammenheng kan nevnes hans spesielle interesse for koblingen mellom bevissthet og materie. Noen av hans artikler, som beskriver en slik hypotetisk kobling via relativistisk aberrasjon, utfordrer radikalt det nåværende kosmologiske bildet av virkeligheten. Sangene hans handler ofte om både personlig og kollektiv bevissthet.
Novelleforlaget

Novelleforlaget.dk ble grunnlagt i 2008. Forlaget utgir noveller på nettet slik at de kan leses der, lastes ned eller på trykk. I 2010 startet forlaget hjemmesiden novelleundervisning.dk med digitalt undervisningsmateriale til folkeskoler, gymnasier og andre undervisningsinstitusjoner.
Forlaget utgir først og fremmest noveller av danske forfattere som for eksempel Jan Sonnergaard, Dorthe Nors og Kåre Bluitgen. Man kan lese noveller av nye forfattertalenter som Cecilie Lolk Hjort og A. Silvestri, og der er også klassikere skrevet av for eksempel H.C. Andersen, B.S. Ingemann og Steen Steensen Blicher.
Forlagets noveller er også tilgjengelige hos Danmarks bokhandlere.
Sigarett-tobakk

Sigarettobakk er tobakk som er dyrket og behandlet for å brukes i sigaretter.
Sigaretter er enten fabrikkprodusert, vanligvis med filter – eller blir rullet for hånd. Skjæringen av tobakksbladene tar hensyn til dette.
Til fabrikkrulling skjæres bladene i bredere strimler, og standardiseres på nikotininnhold gjennom å bli vasket i en løsning som enten trekker ut eller setter til mere. Tjæreinnholdet er avhengig av plantemateriale og papirtype.
For håndrulling leveres tobakken med bladene skåret i smalere strimler, karakterisert som snitt nr. 2 eller nr. 3. Ennå mere finskåren kalles gjerne nr. 4.
Tobakken består av blader fra forskjellige land og områder, som hver seg lager litt forskjellig aroma. Mange fabrikanter forsøker å legge smaken tettest mulig opp til bestselgerne, mens noen merker satser på litt sær smak. Utviklingen i handelsnæringen går i dag på massesalg, slik at de sære nisjeproduktene, både til rulling og pipe, tildels er forsvunnet.
Vannpolo under Sentralamerikanske og karibiske leker 2002

Vannpolo under Sentralamerikanske og karibiske leker 2002. Vannpolo var en av flere sporter i de nittende sentralamerikanske og karibiske leker som ble arrangert i San Salvador i El Salvador i perioden 19. til 30. november 2002. Det var sekstende gangen som vannpolo var med i de sentralamerikanske og karibiske leker. Det var kun en turnering for menn.
Garasje

En garasje er en bygning til å oppbevare kjøretøy eller fartøy i. Når en garasje er ment for luftfartøy kalles den gjerne hangar. Garasjer kan ha en garasjedør i front slik at kjøretøyet eller fartøyet enkelt kan føres rett inn i garasjen. En garasje uten sidevegg og dør kalles en carport.
I private hus og hjem brukes ofte garasjen til oppbevaring av gjenstander man ikke har behov for så ofte.

Historie

Garasjer oppsto med innførsel av privatbiler i de første tiårene av 1900-tallet. Carl Benz, som oppfant bilen, lot oppføre et lite tårn for seg selv i 1910. I 2. etasje var det et studierom, og på bakkeplan var det satt av plass til parkering og et par store stalldører for å kjøre ut og inn. Dette er verdens første garasje bygget for biler. Bentz' garasje står den dag i dag i Ladenburg, Tyskland. 
I utgangspunktet liknet de første garasjene på vognskjul og stall som fylte samme funksjon for hest og kjerre. Garasjer for biler ble utformet noe mindre ettersom biler ikke trenger mat og stell, og er vanligvis helt eller nesten helt avstengte, ettersom biler (i alle fall i begynnelsen) er adskillig dyrere enn hest og vogn.
Hos etater med utrykningskjøretøy kan garasjen være en viktig del av arkitekturen til etatens bygg. Særlig tydelig er dette på brannstasjoner, der garasjedørene gjerne er det mest typiske kjennetegnete. I dag er det vanlig å bygge garasjer i underetasjen til privathus, og som egne garasjehus eller underjordiske garasjeanlegg i forbindelse med blokker og rekkehus.

Alternativ bruk av garasjer

Garasjer har blitt brukt til en rekke formål foruten oppbevaringsplass for biler. Ofte har de blitt brukt som verksted og for andre aktiviteter som lager mye støy, slik som rock. Dette har vært såpass vanlig at unge, uetablerte grupper ofte kalles «garsjeband», og det har gitt navn til en egen musikkstil, den såkalte garasjerocken fra 1960 og -70-tallet. Datafirmaet Hewlett-Packard startet opp i en garasje. Denne garasjen er i dag et museum.
Galaktisk halo

En galaktisk halo er området i en galakse utenfor en galakseskive der stjernehoper og ulike objekter roterer rundt galaksens sentrum. De objektene man har funnet i den galaktiske haloen er kuleformede stjernehoper og svak gass. Dette forekommer bare rundt spiralgalakser, inkludert Melkeveien.
Pytagoreerne

Pyt(h)agoreerne var et filosofisk broderskap og esoterisk sekt i antikken som ble opprettet av Pythagoras år 530 f.Kr. i Kroton, Magna Graecia, dagens Sør-Italia.
Pytagoreerne, Pythagoras’ elever og disipler, var strengt avholdende og asketiske. De skulle hengi seg til musikk, matematikk og astronomi. Etter hvert ble de innviet i kultens høyere grader som da fikk trekk av mystikk, filosofi og politikk. Senere ble disse emnene kjent som quadrivium, det vil aritmetikk, geometri, musikkteori og astronomi. Emnene innenfor quadrivium kom til å utgjøre en vesentlig del av katedralskolene og universitetene i middelalderen og langt inn i nyere tid, som en del av de såkalte frie kunster.
Pytagoreerne forsøkte å forklare hele verden ved hjelp av enkle matematiske prinsipper. For dem var kosmos tallforhold. Matematikk og tallsymbolikk var for dem av en mystisk og religiøs karakter som ikke tålte nærmere analyse. Musikken hadde ført deres tanker mot tallenes betydning. Når de fant tonen fra en streng, berodde det på dens lengde og spenningen, ikke på materialet. Matematikk har derfor siden den gang vært astronomiens viktigste verktøy.
Tallmystikk hadde utviklet matematikken. Det virker også som om pytagoreerne var de første som intuitivt forsto vitenskapens store viktighet og å kunne anvende den til frigjøring. Derfor kunne den bare åpenbares en liten innviet gruppe av troende, som også kunne være kvinner. Slik møttes to i noens øyne kanskje uforenlige verdener. Siden den gang har den rasjonelle vitenskapen levd side ved side med andre anskuelser med grunnlag i mystisisme og vitenskap.
Pytagoreerne var tidlig ute og hevdet at jorden var rund. At alle planetene, innbefattet jorden og solen, kretset rundt en sentral flammende ild, var Filolaos bidrag.
Det var også pytagoreerne som, inspirert av enkle tallforhold skapte harmonier, innførte teorien om stjernene og plantene var i festet i tenkte sfærer som bevegde seg rundt et felles sentrum. Bevegelsen førte til toner som strengene på et musikkinstrument. Sfærenes radier var avpasset slik at tonene harmoniserte, men bare de innvigde kunne høre sfærenes harmoni.
Ceylanosybra

Utbredelse

Arten lever på Sri Lanka.
Qvaleøya

Qvaleøya er en av Rønnbeckøyane, Svalbard, beliggende nordøst av Kapp Weyprecht på Spitsbergen. Øyen er en lav basaltklippe hvor det høyeste punktet bare er 16 moh.
Øyen er oppkalt etter Per Pedersen Qvale (Kvale), 1822-1912, norsk selfanger født i Kinsarvik, Hardanger.
Nærmeste øyer er Carlsenøya ca 350 m mot øst og Skipperøya ca 2,4 km mot vest.
Dyrelivet består i stor grad av isbjørn.
Camillo Ruini

Bakgrunn

Camillo Ruini fikk sin utdannelse ved juniorseminar og presteseminar i Reggio Emilia og ved Det pavelige universitet Gregoriana i Roma. I Roma bodde han på (Collegio Capranica, et av Romas mest kjente presteseminarer.

Prest

Han ble presteviet i 1954 i Roma, 23 år gammel, og fortsatte studiene ved Gregoriana, hvor han i 1957 tok doktorgraden i teologi. Så vendte han tilbake til hjemtraktene og underviste i filosofi ved seminaret i Reggio Emilia (1957–1968). Så underviste han i dogmatisk teologi ved det inter-bispedømmelige teologiske seminaret for Modena-Reggio-Emilia-Carpi-Guastalla (1968–1986), hvor han også var direktør (1968–1977). Deretter underviste han i dogmatisk teologi ved det akademiske teologiske seminaret i Bologna (1977–1983). I tillegg hadde han en rekke ledelsesfunksjoner i bispedømmet Reggio Emilia.

Biskop

I 1983 ble Ruini utnevnt til hjelpebiskop av Reggio Emilia av pave Johannes Paul II. I 1986 utnevnte paven ham til generalsekretær for den italienske bispekonferansen.

Generalvikar av Roma

I januar 1991 ble utnevnt til erkebiskop og pro-generalvikar for Roma (generalvikar så snart han ble kardinal).  Han ble mars 1991 utnevnt til president for den italienske bispekonferansen av pave Johannes Paul II – tidligere hadde biskopene selv valgt sin president, og kardinalene Martini av Milano og Cé av Venezia hadde fått flest stemmer i dette valget da paven i stedet pekte ut Ruini.

Kardinal

Han ble den 28. juni 1991 kreert til kardinal. Den 1. juli 1991 ble han utnevnt til generalvikar av Roma, erkeprest av Lateranbasilikaen og storkansler av det pavelige Lateranuniversitet.
Nokke feita Vol. 1: Utrygt for utflipp

Nokke feita Vol. 1: Utrygt for utflipp er et musikkalbum med A-Laget, utgitt i 2006.
NM i bryting 1985

NM i bryting 1985 ble arrangert i Ålesund 16.-17. mars. Arrangør var Ålesund Bryteklubb. Kongepokalen ble vunnet av Morten Brekke.
Stevnemøte med glemte år

Handling

Etter en premiere, hvor skuespillerinnen Vera Bang feirer nye triumfer, samles dr. Sander Paulsen og advokat Knut Valstad hos Vera til en minnemiddag for Veras mann, advokat Sven Arneberg, som falt i krigen i 1940. Dette møtet griper inn i de tre forsamledes psykiske balanse og liv en tid fremover, blant annet i Knuts forhold til sin kone Anna, som Knut oppdager i følge med den rike skipsreder Stauholdt. I et premiereselskap i 1940 fører Knut sin kollega og kompanjong Sven sammen med Vera. Under krigen i Norge blir Svens kone Gunvor og datteren Jannicke drept av en tysk bombe. Kort etter oppsøker Vera Sven, som er kaptein, hos hans lille gruppe menn inne på skauen. Under dekningen av et tilbaketog blir Sven drept. I årsskiftet 1940/41 føder Vera en sønn som hun forteller er Svens sønn. Ved minnemiddagene foregir alltid Vera at forholdet mellom henne og Sven er mer omfattende enn Knut og Sander tror. Sønnen Kåre reagerer mot den heltestatus moren gir Sven Arneberg. Knut og Sander besøker den forhugningen, hvor Sven holdt sin stilling i 1940. Dette besøket gir dem materiale til å avsløre Veras livsløgn: at Kåre er Svens sønn, og at forholdet mellom Vera og Sven var mer enn møtet på premierefesten og en natt i forhugningen i skogen. Og Knut kan vende tilbake til Anna. Han vet at Vera er sterkere enn ham, men hun er ikke sterkere enn dem begge, når de holder sammen.
Fru Pigalopp og juleposten

Fru Pigalopp og Juleposten er en dansk julekalender som gikk på DR i 1978. Den var en tegnet historie, med innlagte sanger som ble fortalt og sunget av Ove Sprogøe, og var opprinnelig oversatt fra den norske historie Posten skal frem til jul, fru Pigalopp skrevet av Bjørn Rønningen. Serien er aldri blitt gjensendt, men den ble klippet ned til litt under en time og utgitt på grammofonplate under tittelen Fru Pigalopp og post-Harley.

Handling

Fru Pigalopp er en trinn, livlig, eldre dame som bor alene i det store huset kalt «Tusinddørshuset». Hun hygger seg med å male bilder, lave mat, kjæle med sine to katter, og gjøre gøyale ting sammen med de barna som ofte kommer på besøk. Men hun ergrer seg over at alle hennes julekort forsvant i postsorteringen siste jul, så derfor tar hun jobb som juleassistent hos postmester Pakke i den lille byen hvor hun bor. Hun ombygger sin gamle Harley-Davidson-motorsykkel til postsykkel, og er klar til å gjøre en innsats i postens tjeneste. Dessverre har den selskapelige damen det med å falle i snakk med de folkene hun møter på sin vei rundt i byen, så da juleaften nærmer seg, må postmesteren allikevel se i øynene at juleposten nok blir forsinket igjen.
Fordlândia

Fordlândia (portugisisk uttale : [fɔʁdʒiˈlɐ̃dʒɐ] Ford-land) er en nå forlatt prefabrikert industriby som ble anlagt i den brasilianske regnskogen i Amazonas i 1928 av Henry Ford for å sikre seg kultivert gummi til sine biler. Ford hadde fremforhandlet en avtale med Brasils regjering som gav hans nylig etablerte selskap Companhia Industrial do Brasil tilgang til 10 000 km² (3 900 mi²) langs  Rio Tapajós nær byen Santarém i Brasil, i bytte mot 9% av Fords fortjeneste.
Prosjektet ble en total fiasko. Tross gjentatte invitasjoner, både fra myndighetene og lokalbefolkningen besøkte Ford aldri sin jungelby.

Historie og forfall

Fords hensikt var å forsyne sitt selskap med gummi til dekkene på sine biler, i den hensikt å gjøre seg uavhengig av britisk (malayisk) gummi. Landet var bratt, stenet og ufruktbart. Ingen av Fords medarbeidere hadde nødvendig kompetanse i tropisk jord- og skogbruk. Gummitrærne, plantet tett i tett på plantasjen, ikke som vidt spredt i jungelen, ble et lett bytte for sykdommer som følge av angrep av maur og mange andre skadelige insekter, et problem som ikke eksisterte i de asiatiske plantasjene hvor transplanterte gummitrær fikk vokse uten angrep av insekter. De lokale arbeiderne på plantasjen fikk uvant føde, slikt som hamburgere og ble tvunget til å bo i uvante omgivelser; amerikansk-bygde hus. De mislikte måten de ble behandlet på og måtte gå med ID kort og arbeide gjennom hele dagen under tropisk sol — og nektet ofte å arbeide. I 1930 gjorde de lokale arbeiderne opprør mot sine ledere, hvor mange flyktet inn i jungelen for noen dager inntil den brasilianske hæren kom og gjorde slutt på opprøret.
Ford forbød alkohol, kvinner og tobakk også innen arbeidernes egne hjem. Innbyggerne omgikk disse forbud ved å padle ut til kjøpmennenes elvebåter, utenfor byens jurisdiksjon. og en bosetning ble etablert 8 kilometer (5 mi) oppstrøms på øya «Island of Innocence» med barer, nattklubber og bordeller.

Den feilslåtte prosjektet

Brasils regjering var mistenksom til all utenlandsk investering, spesielt i det nordlige Amazonas, og var til liten hjelp. Ford forsøkte igjen, ved å flytte plantasjen nedover elven til Belterra, hvor de klimatiske forholdene for dyrking av gummitrær skulle være bedre, men forgjeves. I 1945 var syntetisk gummi blitt utviklet, noe som reduserte verdens behov for naturlig gummi. Fords investeringsprosjekt tørket inn over natten, uten at det var kommet noe gummi fra Fords trær. Fordlândia ble en total katastrofe. I 1945 solgte Henry Ford sønnesønn Henry Ford II eiendommen med et tap på over 20 million dollar (208 millioner etter dagens kurs).
Charles Lee

Bakgrunn

Lee var sønn av Henry Lee II (1730–1787) og Lucy Grymes (1734–1792), og ble født på farens plantasje Leesylvania. Han var nummer tre i en søskenflokk på elleve, og eldre bror av Henry Lee III og Richard Bland Lee I, og firemening av Zachary Taylor, USAs 12. president. Han avla eksamen ved College of New Jersey (senere Princeton University) i 1775, og studerte deretter jus hos Jared Ingersoll i Philadelphia før han vendte tilbake til Virginia.
Charles Lee giftet seg med Anne Lee, som var hans søskenbarn, i 1789. Paret hadde fire barn som vokste opp. Hun døde i 1804, og Charles Lee giftet seg på nytt i 1809 med Margaret Scott. De fikk tre barn sammen.

Karriere

Mellom 1777 og 1787 virket han govedsaklig som marineoffiser ved Potomac River.
Fra 1789 til 1793 var han etter George Washingtons ønske havnesjef i Alexandria. Året etter ble han medlem av Representantenes hus for delstaten Virginia. Han satt der frem til 1795.
President Washington utnevnte Lee til justisminister etter at William Bradford hadde gått bort i tjenestetiden. Etter senatets godkjennelse inntok han kontoret 10. desember 1795, og tjente der i resten av administrasjonens tjenestetid. Han fortsatte sin tjeneste der under John Adams, og ble der til 19. februar 1801.
I sin tjenestetid som justisminister, bodde Charles Lee i Alexandria, som den gangen var en del av District of Columbia.
Han ble dommer i en distriktsrett, og senere ble han advokat. Som advokat representerte an flere ganger klienter for amerikansk høyesterett. Rettskjennelsen den  24. februar 1803  i saken Marbury v. Madison fikk stor betydning innen amerikansk jurisprudens. Med denne kjennelsen konstaterte Høyesterett at den hadde rett til å prøve føderal lovgivning forfatningsmessig, og dermed kunne erklære lover ugyldige etter dette kriterium (Judicial Review). I saken United States v. Burr forsvarte han den tidligere visepresident Aaron Burr for Høyesterett. I 1807 ble Burr satt i sammenheng med forsøket på å opprette en uavhengig stat i den spanskspråklige del av Nord-Amerika og anklaget for høyforræderi. Burr ble frikjent.
Senere ble han havnesjef (Port Officer) for hele Potomac River-distriktet, etter at han hadde takket nei til president Thomas Jefferson som ville gi ham et dommersete i Høyesterett.
Lee døde i 1815 i Fauquier County i Virginia i en alder av 56 eller 57 år. Han er gravlagt i Warrenton Cemetery i Warrenton, Virginia.
Det var en gang – livet

Det var en gang – livet (orig. Il était une fois... la vie) er en fransk animert fjernsynsserie for barn fra 1987. Serien fremstiller mennskekroppens funksjoner og organer ved hjelp av forskjellige figurer, kjent fra forgjengeren Det var en gang et menneske, vanligvis med et nytt organ for hver episode. Serien består av 26 episoder.
Chasma

Chasma er et begrep brukt i astrogeologien for å vise til en «dyp, langstrakt forsenkning med bratte sider». Flertallsformen er chasmata. Per januar 2013 har Den internasjonale astronomiske union navngitt 118 slike formasjoner i solsystemet. 63 av disse ligger på Venus og 24 på Mars (planet). Videre ligger 6 på Mimas, 2 på Tethys, 8 på Dione og 5 på Rhea som alle er blant Saturns måner. Uranus-månene Ariel, Titania og Oberon har henholdsvis 7, 2 og 1 chasmata. Et eksempel på en chasma er Eos Chasma på Mars.
Macrolenes

Utseende

Middelsstore, avlange, blanke, gule eller gulrøde bladbiller, dekkvingene han ha svarte flekker. Hodet er stort og bredt, antennene tynne og forholdsvis korte, noe sagtakkede. Pronotum er rundet, mye bredere enn langt, bredere enn dekkvingene. Dekkvingene er jevnbrede, fint og tett, ikke radvis punkterte. Beina er nokså lange og kraftige, særlig forbeina hos hannene som har fortykkede lår og lange, krumme legger.

Levevis

Maurbladbiller skiller seg fra de fleste bladbiller ved at larvene ikke er planteetere, men derimot lever i maurtuer, der de spiser matrester men trolig også kan forgripe seg på maurlarvene. De voksne billene er bladetere som bladbiller flest, og spiser gjerne på planter.
Hunnen legger eggene sine nær en maurtue, den kan også sitte i en busk over turen og slippe eggene ned på den. Eggene er beskyttet av en hard skorpe, og blir båret inn i tua av maurene. Når larven klekkes, beholder den denne skorpen som beskyttelse, og bygger på den med sandkorn og sekreter etter som den vokser, den unngår slik maurenes angrep.
Maurbladbiller tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Larveutviklingen tar to år eller mer. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

Utbredelse

Slekten er utbredt i Middelhavsområdet.
Marché

Marché er en sveitsisk restaurantkjede. Kjeden Marché Restaurants er 25 år gammel. Restaurantene er etablert ved 102 utfartssteder som jernbanestasjoner, motorveier og flyplasser. Marché finnes i Sveits, Tyskland, Østerrike, Slovenia, Singapore, Korea, Malaysia og i Norge.
Marché International Ltd. er eid av Mövenpick Holding Ltd. i Sveits.
I Norge overtok Marché den operative driften av By the Way AS' tolv familierestauranter og tre moteller i september 2006. Selskapet opererer i Norge under navnet Marché Restaurants Norge AS. Marché er et fransk ord og betyr handletorg. Restaurantene benytter seg av råvarer fra lokalt jordbruk på respektive stedene Marché opererer i Norge; dette er i Lier, Rygge og i Holmestrand. Hovedkontoret til Marché i Norge ligger i Rygge kommune i Østfold. Administrerende direktør er Mats G. Johansson. I 2018 ble det kjent at Marché legger ned driften i Norge.